BIZ ลั่นผลงานปี 64 “ออลไทม์ไฮ” เดินงานตามแผนหลัง “โควิด” คลี่คลาย
BIZ ลั่นผลงานปี 64 “ออลไทม์ไฮ” เดินงานตามแผนหลัง “โควิด” คลี่คลาย
18 มี.ค. 2564

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า แผนการดำเนินงานในช่วงที่เหลือของ 2564 บริษัทฯ พร้อมเดินหน้าเข้าประมูลงานโรงพยาบาลรัฐและเอกชนอย่างต่อเนื่อง ควบคู่ไปกับการส่งมอบเครื่องฉายรังสีตามแผน หลังสถานการณ์การแพร่ระบาดไวรัสโควิด-19 คลี่คลาย
โดยปัจจุบันมีงานในมือรอรับรู้รายได้ (Backlog) จำนวน 2,394 ล้านบาท และคาดว่าจะทยอยรับรู้รายได้ทั้งหมดภายในปีนี้ และอยู่ระหว่างการเข้าร่วมประมูลงานใหม่ทั้งโรงพยาบาลภาครัฐ และเอกชนผลักดันผลการดำเนินงานสร้างสถิติสูงสุดเป็นประวัติการณ์
ล่าสุดเมื่อวันที่ 10 มี.ค.ที่ผ่านมา BIZ ได้ลงนามบันทึกข้อตกลงเบื้องต้นเกี่ยวกับการซื้อขายเครื่องมือแพทย์ เครื่องฉายรังสีชนิดเร่งอนุภาคพลังงานสูง (Linac) รุ่น VitalBeam ผลิตภัณฑ์ Varian Medical System., Inc ประเทศสหรัฐอเมริกา จากบริษัท บิสซิเนสอะไลเม้นท์ จำกัด (มหาชน) โดยจะติดตั้งที่ศูนย์รังสีรักษา โรงพยาบาลไทยนครินทร์ เพื่อเพิ่มประสิทธิภาพการดูแลรักษาผู้ป่วยโรคมะเร็ง
“แม้จะเกิดสถานการณ์การแพร่ระบาดไวรัสโควิด-19 ระลอกใหม่ แต่ทีมงานของเรายังคงมุ่งมั่นขยายฐานลูกค้า และเดินหน้าส่งมอบเครื่องฉายรังสีให้กับลูกค้า  และปีนี้ถือเป็นปีทองของเรา เพราะมี Backlog ที่ค้างมาจากปีที่ผ่านมา และเตรียมส่งมอบทั้งหมดภายในปีนี้ ยังไม่นับรวมงานใหม่ที่อยู่ระหว่างรอการประมูลอีกหลายรายการ เพื่อเข้ามาเติม Backlog ซึ่งจะช่วยผลักดันธุรกิจของเราเติบโตอย่างก้าวกระโดด”
ประธานเจ้าหน้าที่บริหาร BIZ กล่าวอีกว่า ในปีนี้บริษัทฯ เตรียมทำการตลาดโรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี ที่บริษัทฯ ถือหุ้นในสัดส่วน 65% เพื่อสร้างการรับรู้ และเพิ่มจำนวนผู้ป่วยเข้ามาใช้บริการมากขึ้น ซึ่งคาดว่าจำนวนผู้เข้ามาใช้บริการจะเพิ่มขึ้นกว่าเท่าตัว จากที่เข้าร่วมโครงการภาครัฐ ผู้ถือบัตรทอง 30 บาท รักษาได้ทุกที่ทั่วประเทศ
โดยเริ่มตั้งแต่วันที่ 1 มกราคม 2564 ที่ผ่านมา ผู้ป่วยโรคมะเร็งสามารถถือบัตรทอง เพื่อยืนยันตัวตนเข้ารับการรักษาได้ โดยไม่ต้องรอคิวฉายรังสีรักษาเป็นเวลานานเหมือนที่ผ่านมา ผลักดันรายได้เป็นไปตามแผนงานที่วางไว้
อนึ่ง ผลการดำเนินงานของบริษัทฯ ในปี 2563 มีรายได้รวม 765.13 ล้านบาท มีกำไรสุทธิ 44.40 ล้านบาท โดยที่ประชุมคณะกรรมการบริษัทฯ ในวันที่ 24 กุมภาพันธ์ ที่ผ่านมา มีมติเสนอที่ประชุมผู้ถือหุ้นอนุมัติจ่ายเงินปันผลสำหรับงวดผลการดำเนินงานปี 2563 เป็นเงินสดในอัตรา 0.15 บาท/หุ้น กำหนดจ่ายปันผลในวันที่ 22 เมษายน 2564